Әби, ни эзлисең чүплектә? (ГЫЙБРӘТ ӨЧЕН)

	Урамда кояшлы җылы көз. Мин иртән кызларымны мәктәпкә илтеп кайтам… Көннәр матур, җылы тора. Уйланып, көннең матурлыгына сокланып кайтканда, бер күренешкә тап булдым. Пөхтә генә киенгән бер ханым йортлар янына куелган чүплектә нидер эзли, актарына.	 Гәүдәсеннән танып алдым, кызларым йөргән балалар бакчасында каравылчы булып эшли иде ул. Таныш йөзне күреп, аңа таба атлаганымны сизми дә калдым. Башка вакытта исәнлек-саулык сорашып, кызларымның хәл-әхвәлен белеп йөри бит. Кызларым да аңа “әби” дип эндәшәләр. Мине күргәч, уңайсызланып китте: “Мине “бомж” дип уйлый күрмә инде. Үзең беләсең, пенсия зур түгел. Балалар бакчасында да эшли идем, тик сәламәтлегем какшады, тәүлек буена эшләве авыр, эштән китәргә туры килде. Мин бит бернәрсә дә урламыйм, шешә, кәгазь җыеп тапшырам. Кайвакыт сатучылар да кирәкмәгән катыргы тартмаларны биргәлиләр. Аз булса да акча, чөнки көне буе эшсез торырга ияләшмәгән, һава сулый-сулый, селкенеп йөрим. Балаларыма, оныкларыма да ярдәм итәргә тырышам. Улым ипотекага фатир алды. Аларның хезмәт хаклары фатир өчен дә, ипотеканы түләргә дә җитми бит. Әле балалар үстерәсе бар. Бәяләр көннән-көн арта, ә безнең кебекләрне эшкә беркемнең дә аласы килми. Шулай итеп, бераз булса да акча юнәтеп, үз көнемне үзем күреп яшим», — диде ул. Ишетеп белгәнемчә, аның улы әнисенең чүплектә актарынып йөргәнен белми, кыйммәтле иномаркада гына җилдерә. Ә әби ник үзен кызганмый? Сезнеңчә, болай яшәү дөресме? 
	---	
Яңарыш

	№ --- | 01.10.2018	


